మహిళల ప్రపంచకప్‌ వీక్షణ రికార్డు బ్రేక్‌
18కోట్ల మంది వీక్షించినట్లు ఐసిసి వెల్లడి
లండన్‌: ఇంగ్లాండ్‌లో ఇటీవల ముగిసిన మహిళల ప్రపంచకప్‌ని రికార్డు స్థాయిలో ప్రేక్షకులు వీక్షించారు. ప్రపంచ వ్యాప్తంగా దాదాపు 18కోట్ల మంది ఈ టోర్నీని టివిల్లో తిలకించినట్లు ఐసిసి వెల్లడించింది. వన్డే ఫార్మట్‌లో జరిగిన ఈమెగా టోర్నీని వీక్షించిన సమయం 2013 ప్రపంచకప్‌తో పోలిస్తే దాదాపు 300శాతం పెరిగింది. భారత్‌, దక్షిణాఫ్రికాల్లో ఎక్కువ మంది ప్రేక్షకులు మ్యాచ్‌లు వీక్షించారు. టోర్నీ లోని అన్ని మ్యాచ్‌లను ఐసిసి ప్రత్యక్ష ప్రసారం చేసింది. ఇంటర్నెట్‌లో చూసేందుకు అవకాశం కల్పిం చింది. దీంతో ఒక్క భారత దేశంలోనే 15.6కోట్ల మంది మ్యాచ్‌లను చూసినట్లు తెలిసింది. ఇందులో సగానికిపైగా గ్రామీణ ప్రాంతంలో కావడం విశేషం. భారత్‌లో గతంతో పోలిస్తే, ఈ వీక్షణ సమయం దాదాపు 500శాతం పెరిగిందట. మొత్తంగా ఈటోర్నీలో ఫైనల్‌ మ్యాచ్‌ని ఎక్కువ మంది చూశారు.గత ప్రపంచ కప్‌ ఫైనల్‌తో పోలిస్తే 300శాతం రెట్టింపు మంది ఈమ్యాచ్‌ని వీక్షించారు. మహిళల క్రికెట్‌ను ముందుకు తీసుకెళ్లేందుకు ఇదే తగినసమయం. ఈ మెగా టోర్నీతో ప్రపంచ వ్యాప్తంగా మహిళల క్రికెట్‌కి ఆదరణ పెరగింది. దానికి నిదర్శనం ఈ లెక్కనే అని ఐసిసి సిఇఒ డేవిడ్‌ రిచర్డ్‌సన్‌ వెల్లడించారు.